kardosdrur/scandi-wiki huggingface dataset:
Milwaukee Brewers

Milwaukee Brewers er et amerikansk baseballhold fra Milwaukee, Wisconsin, der spiller i MLB-ligaen. Brewers hører hjemme i Central Division i National League, og spiller deres hjemmekampe på Miller Park.

Brewers blev stiftet i 1969 i Seattle under navnet Seattle Pilots, men allerede året efter flyttede klubejeren holdet til Milwaukee, hvor det siden da har hørt til under navnet Brewers. Fra 1969 til 1997 spillede Brewers i American League, men flyttede siden over til National League, hvor holdet altså spiller i dag. Holdet har én gang, i 1982 været i MLB-finalen World Series, hvor man dog blev besejret af St. Louis Cardinals.

Eksterne henvisninger 

 Milwaukee Brewers officielle hjemmeside 

Hold i Major League Baseball
Sport i Wisconsin
Brewers
Marilou Dozois-Prévost

Marilou Dozois-Prévost (født 11. maj 1986 i Montreal, Quebec, Canada) er en canadisk vægtløfter. Dozois-Prévost vandt sølv i kvindernes 48 kg klasse ved Commonwealth Games i Melbourne i 2006. Hun sluttede på en 10. plads ved de olympiske lege i Beijing i 2008.

Eksterne henvisninger 
 
 Billede af Marilou

Vægtløftere fra Canada
Personer fra Montreal
Morten Revsgaard Frederiksen

Morten Revsgaard Frederiksen (født 1979) er en dansk filmproducent, som bl.a. står bag den Sundance-vindende spillefilm "10 Timer til Paradis" (int. titel, Teddy Bear) af Mads Matthiesen, dokumentarfilmen "Turning" af Antony Hegarty og Charles Atlas, dokumentarfilmen 500 Stenkastende Autonome Voldspsykopater fra Helvede fra 2006 med flere. Morten Revsgaard Frederiksen er stifter og medejer af produktionsselskabet Beofilm og postproduktionsselskabet Beofilm Post Production.

Eksterne henvisninger 
 
 Beofilm.

Filmproducere fra Danmark
American Family Field

American Family Field (indtil 2021 Miller Park) er et baseballstadion i Milwaukee i Wisconsin, USA, der er hjemmebane for MLB-klubben Milwaukee Brewers. Stadionet har plads til 42.200 tilskuere, og blev indviet 6. april 2001. Stadionet er, ligesom f.eks Parken i København, udstyret med et mobilt tag, der kan trækkes over banen i tilfælde af regn.

Eksterne henvisninger 

 Stadioninfo 

Baseballstadioner
Idrætsanlæg i USA
Milwaukee
CV-9035 pansret kampkøretøj

CV-9035 pansret kampkøretøj, også kaldet IKK (InfanteriKampKøretøj) er en dansk version der i lighed med den norske version CV-9030 er baseret på det svenske Stridsfordon 90 (Strf 90), som er en familie af pansrede køretøjer udviklet af H-B Utveckling (et selskab samejet af Hägglunds og Bofors). Til den svenske hær fremstilles chassiset ved Hägglunds og tårnet ved Bofors. I den danske udgave er tårnet fremstillet af Hydrema, og som navnet antyder udrustet med en 35 mm kanon, mens den norske udgave har en 30 mm kanon. Vognen kan samtidig transportere op til syv soldater foruden de tre besætningsmedlemmer. Vognen adskiller sig først og fremmest fra andre ved sin fremkommelighed i svært terræn (moseområder og sne) og lave levetidsomkostninger. 
Køretøjets exceptionelle evner i sneterræn viste sig under øvelsen Cold Response 2006, da et større antal norske fjelde blev besteget. 
Køretøjet er kontinuerligt blevet videreudviklet, og kan betragtes som en svensk eksportsucces. Strf 90 (som kaldes CV90 i eksportversionen) er leveret til Norge, Finland og Schweiz. Foråret 2005 bestilte Holland 184 køretøjer, som blev påbegyndt leveret i 2007 og i efteråret 2005 bestilte Danmark 45 stk, som blev leveret den 23. juni 2008.

Udstyr 
Den er forsynet med udvendige kameraer, så både kører, skytte, gruppefører og vognkommandør kan orientere sig 360 grader rundt om vognen, og er fuldt digitaliseret. Den er forsynet med et VIS system (Vehicle Information System) som via skærme giver information om alle undersystemer og våbensystemer til hhv. kører-, skytte-, gruppefører- og kommandørenvis deres egen VIS-skærm.

De nye IKK'er blev første gang udsendt til Afghanistan i 2010. IKK'en er foreløbig det eneste køretøj i forsvaret som er forberedt til "Den Digitale Kampplads".

Vognen er forsynet med en 35 mm Bushmaster III maskinkanon der kan skyde med programmerbar ammunition og har en maksimum skudafstand på 4000 m. Kanonen er forsynet med 2 magasiner der hver kan rumme 35 patroner.
IKK'en har også et 7,62 mm M/62 maskingevær i tårnaffutage med en maksimum skudafstand på 1600 m.
Endelig er vognen også forsynet med 10 røgkastere på tårnet (5 i hver side) og to af disse er såkaldte multipurpose-kastere der også kan skyde med brisant granater.

De norske ISAF-styrker har anvendt deres CV-9030 i Afghanistan siden 2007, og brugte det i 2007 til at besvare et angreb fra Taliban mod den afghanske sikkerhedstyrke

Produktionshistorie 
Produktionen af Strf 90 begyndte i 1993. Frem til i dag er der bestilt over 1.200 stk.

Brugere 

  - 44 operative CV9035DK. I alt 45 CV9035 bestiltes i 2005 og leveredes i årene 2007 og 2008 til hæren. Hæren indsatte 10 CV9035 under kampene i Afghanistan fra 2010 til 2014. To blev skadet af vejsidebomber i april 2010, men blev efterfølgende genopbygget. Én blev totalskadet af en kraftig vejsidebombe i august 2010, som dræbte to og sårede tre soldater.
 , 184 CV9035.
 , 104 CV9030N.
 , 186 CV9030.
 , 102 CV9030FIN (57+45)
 , over 500 eksemplarer af Strf 90 i forskellige versioner.

Noter

Eksterne henvisninger 

 Stridsfordon 9040 på Soldf.com

Militærkøretøjer
Våben fra Sverige
Holger Ehrencron-Müller

Holger Ehrencron-Müller (13. februar 1868 i København – 31. december 1953 på Frederiksberg) var en dansk bibliotekar og personal- og litteraturhistoriker.

Holger Ehrencron-Müller blev født i København som søn af kontorchef i Overformynderiet V.C.T. Müller (død 1912) og hustru Laura f. Jacobsen, blev student fra Metropolitanskolen 1885 og uddannet til bibliotekar. Han blev cand.mag. 1892 og assistent ved Det Kongelige Bibliotek 1894, hvor han mellem 1907 og 1938 arbejdede som bibliotekar. Han blev desuden as­sistent ved H.M. Kongens Håndbibliotek 1886 og konstitueret kgl. håndbibliotekar 1910. Han var Ridder af Dannebrog og Dannebrogsmand.

Ehrencron-Müller stod for udgivelsen og udarbejdelsen af en mængde bibliografisk materiale. Holger Ehrencron-Müller redigerede Dansk Bogfortegnelse i perioden 1907-1941. Han udarbejdede i 1948 det 5. supplementsbind til Bibliotheca danica, som omhandler perioden 1831-1840 foruden oplysninger om Slesvig-Holstenske forfattere. I 1940 udkom Anonym- og pseudonymlexikon og i 1944 Grav­skrifter i danske Aviser 1759-1800.

Hans hovedværk er Forfatterlexikon omfattende Danmark, Norge og Island indtil 1814 som er et 13 bind stort værk om alle forfattere i den danske helstat op til 1814. Ehrencron-Müller arbejdede på værket i 25 år inden det første bind udkom i 1924. Herefter udkom et bind om året indtil 1935. I 1939 udkom et supplementsbind II, værkets 13. bind.

Eksterne henvisninger 
 Litteraturpriser.dk
 Kraks Blå Bog 1949

Bibliotekarer fra Danmark
Litteraturhistorikere fra Danmark
Personer fra København
Danskere i 1800-tallet
Danskere i 1900-tallet
Riddere af Dannebrog
Faglitterære forfattere fra Danmark
Dansksprogede forfattere fra Danmark
Studenter fra Metropolitanskolen
Forfatterlexikon omfattende Danmark, Norge og Island indtil 1814

Forfatterlexikon omfattende Danmark, Norge og Island indtil 1814 udkom mellem 1924-1939 og er et forfatterleksikon i 13 bind, der omfatter alle forfattere i den danske helstat indtil 1814.

Det var bibliotekaren Holger Ehrencron-Müller, som gennem 25 år havde arbejdet på værket indtil 1924, hvor det første bind udkom. Herefter udkom et bind om året frem til 1935. Et supplementsbind II udkom i 1939. 

Bindene I-IX indeholder forfattere inddelt alfabetisk, foruden at 9. bind også indeholder et Supplement. Hver forfatter har en artikel med en kort biografi og indeholder desuden en bibliografi over de udgivne værker af forfatteren, inklusive eventuelle anmeldelser af dem. 

Artiklen om Ludvig Holberg var blevet udskudt, fordi materialet omkring denne forfatter var større end beregnet. Det lykkedes derfor Ehrencron-Müller at få finansieret et Supplement til Forfatterlexikonnet, som udelukkende skulle være en Holberg-bibliografi. Materialet hertil svulmede dog så meget op, at det kom til at fylde 3 bind, således at bind 10-12 kom til at indeholde udelukkende Holberg-bibliografien. 

Forgængeren til dette værk var Rasmus Nyerups Almindeligt Litteraturlexikon for Danmark, Norge, og Island (1818-19), men som Ehrencron-Müller bemærker i forordet til sit leksikon, så indeholder Ehrencron-Müllers leksikon langt flere forfattere end Nyerups. Alene under bogstavet H kunne Ehrencron-Müller konstatere, at hans værk indeholdt "over 300 Forfattere, der end ikke nævnes hos Nyerup.".

Grunden til, at årstallet 1814 blev valgt som skillelinje, var, at Thomas Hansen Erslews Almindeligt Forfatterlexicon for Kongeriget Danmark med tilhørende Bilande fra 1814 dækkede perioden efter 1814 (og forfattere, der endnu levede i 1814, blev også optaget i Erslews værk og således ikke optaget i Ehrencron-Müllers med andet end en henvisning til Erslew.).

Ehrencron-Müllers Forfatterlexikon er i dag sammen med Bibliotheca danica stadig et af de vigtigste bibliografiske værktøjer, når det gælder dansk litteratur fra de ældre perioder.

Henvisning

Kilder
H. Ehrencron-Müller, Forfatterlexikon omfattende Danmark, Norge og Island indtil 1814, bind I-XIII, H. Aschehoug & Co. Dansk Forlag.
 B. Erichsen, "Anmeldelse af H. Ehrencron-Muller: Forfatterlexikon omfattende Danmark, Norge og Island indtil 1814. Bd. I—XI. København 1924—34", s. 650-654 i: Historisk Tidsskrift, Bind 10. række, 2 (1932 - 1934) 1.

Bibliografier
Leksika
Ocarina

Ocarinaen, eller okarinaen, er et blæseinstrument, som regel lavet af ler/keramik, som man mener stammer helt tilbage til for 12.000 år siden. 

Ocarina-lignende instrumenter har været specielt vigtige i Kina og mesoamerikanske kulturer. For kineserne spillede den en vigtig rolle inden for deres lange historie med sang og dans. Ocarinaen er meget lig med en Xun, et andet meget vigtigt kinesisk instrument. Forskellige ekspeditions-rejser igennem de mesoamerikanske kulturers land resulterede i opdagelsen af ocarinaen, som derefter blev ført ud i store dele af Europa. Både mayaerne og aztekerne havde lavet forskellige udgaver af ocarinaen, men det var mest den udgave, der lignede aztekernes, der blev ført til Europa. Ocarinaen blev hurtigt meget populær i Europa, men det var mest som legetøjs-instrument.

Ocarinaen udformes ofte som en dyre- eller fuglefigur, hvor man puster i dyrets hale, deraf navnet piv-i-røv-fløjte. Af samme grund omtales instrumentet også førhen som en lergøg, dog mest almindeligt på svensk, hvor den kaldes en lergök. Den findes også benævnt med det simple udtryk lerfløjte.

Etymologi 
Instrumentets mest anvendte navn, ocarina, er italiensk for "lille gås," og blev givet til instrumentet grundet dets udformning, som minder lidt om en lille gåsekrop, eller en generel fuglekrop.

I medier 
Ocarinaen har en væsentlig rolle i Nintendo 64-spillene The Legend of Zelda: Ocarina of Time og The Legend of Zelda: Majora's Mask, samt i NES-spillet EarthBound Beginnings. Spillene er blevet krediteret for at have øget populariteten og salget af ocarinaer. I den finske bog Tirlittan fra 1953, spiller titelpersonen også på en ocarina.

Referencer 

Musikinstrumenter
Mariner 10

Mariner 10 var den sidste rumsonde i NASAs Mariner program (Mariner 11 og 12 blev omdøbt til Voyager 1 og 2). Mariner 10 blev opsendt fra Cape Canaveral den 3. november 1973. Mariner 10s endelige mål var planeten Merkur, men den passerede også Venus på vejen i en afstand af 5.800 km den 5. februar 1974. Den tog som den første sonde optiske billeder af Venus der dog ikke viste andet end et skydække.

Den 29. marts 1974 passerede Mariner 10 Merkur første gang i en afstand af 703 km. Den passerede Merkur to gange yderligere, den 21. september 1974 i en afstand af 48.069 km og den 16. marts 1975 i en afstand af 327 km. Den målte planetens overfladetemperatur og magnetfelt og fotograferede 45 % af overfladen. Desværre var det den samme side af Merkur, der vendte mod Solen ved alle tre passager. Først 33 år efter blev Merkur besøgt igen; det drejede sig om MESSENGER der fotograferede Merkur på andre tidspunkter af merkurdøgnet. Til dato er 95 % af Merkur fotograferet, med svingende kvalitet.

Eksterne henvisninger 

Mariner 10

Rumsonder
Pliening

Pliening er en kommune i den nordvestlige del af Landkreis Ebersberg i Regierungsbezirk Oberbayern i den tyske delstat Bayern. Den ligger øst for München. På den lokale dialekt bliver Pliening udtalt som Pleaning.

Gemeindegliederung 

Pliening kommune består af hovedbyen Pliening, og landsbyerne Ottersberg, Gelting, Landsham og Landsham-Moos samt bebyggelserne Geltinger Au, Unterspann, Gigging, Gerharding og Erlmühle.
Almindeligt Forfatter-Lexicon for Kongeriget Danmark med tilhørende Bilande fra 1814

Almindeligt Forfatter-Lexicon for Kongeriget Danmark med tilhørende Bilande fra 1814 til 1840 er et forfatterleksikon udarbejdet af Thomas Hansen Erslew som udkom i 6 bind i perioden 1843-1868.

Leksikonnet har undertitlen "Fortegnelse over de sammesteds fødte Forfattere og Forfatterinder, som levede ved Begyndelsen af Aaret 1814, eller siden ere fødte, med Anførelse af deres vigtigste Levnets-Omstændigheder og af deres trykte Arbejder; samt over de i Hertugdømmerne og i Udlandet fødte Forfattere, som i bemeldte Tidsrum have opholdt sig i Danmark og der udgivet Skrifter."

Værket består af 3. bind (udkommet mellem 1843-1853) som gennemgår forfatterne fra A-Ø i perioden 1814-1840, samt 3 supplementsbind (udkommet mellem 1858-1868) som, foruden at medtage udvidelser og supplementsoplysninger om forfatterne nævnt i de første 3 bind, gennemgår forfatterne i perioden efterfølgende det 3. bind fra A-Ø, dvs op til 1853.

Artiklerne over de enkelte forfattere indeholder en kort biografi samt en grundig bibliografi over deres værker samt eventuelle anmeldelser over dem. På grund af den fastsatte tidsramme er værket et værdifuldt bibliografisk værktøj over forfatterne som levede og virkede i den danske Guldalder.

Holger Ehrencron-Müllers Forfatterlexikon omfattende Danmark, Norge og Island indtil 1814 som udkom i 1924-1939 indeholder det foregående tidsrum i dansk litteratur op til 1814, mens Dansk Bogfortegnelse begynder fra 1841 og således udgør disse to værker samt Erslews en samlet dansk bibliografi.

Erslew havde overfor arkivar I.E. Dittmann udtalt at værket savnede et personregister. Dittmann satte sig for at udføre et sådant, og begyndte i 1873, sammen med cand. jur. R. Nielsen, på at udarbejde registret. Efter Dittmanns død overtog en A.P. Møller arbejdet, som blev færdiggjort i 1877. Registret indeholder alle personnavne der optræder i Erslews leksikon, dvs foruden forfatterne selv, så også de personer der forekommer knyttede ved familiebånd i deres biografiske oplysninger. Navneregistret forelå dog kun som håndskrift på det Kongelige Bibliotek, og blev for første gang trykt i 1965 som 7. bind af det fotografisk optryk af forfatterleksikonnet som udkom på forlaget Rosenkilde og Bagger.

Henvisninger

Ekstern henvisning 
 Almindeligt Forfatter-Lexicon på Projekt Runeberg.
 Almindeligt Forfatter-Lexicon på Internet Archive (alle bind)

Kilder 
 Svend Bruhns, Bibliografiens historie i Danmark, 1700- og 1800-tallet, Aalborg Universitetsforlag, 2004. .
 Svend Bruhns, "Erslew som nationalbibliograf", s. 94-108 i: Danske Studier, 1990 .
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814, bind I-VI, Forlagsforeningens Forlag, 1843-1868.

Bibliografier
Leksika
Poing

Poing er en kommune i Landkreis Ebersberg i Regierungsbezirk Oberbayern i den tyske delstat Bayern.

Geografi 
Kommunen ligger øst for München, ved dennes S-togsnet, og regnes for en del af dens opland. I Poing ligger landsbyerne Angelbrechting og Grub. Kommunen grænser til Pliening, Markt Schwaben, Anzing og Vaterstetten (alle Landkreis Ebersberg) samt Kirchheim bei München (Landkreis München).

Eksterne henvisninger 

 De sidste krigsdage i Poing
Vanessa Carlton

Vanessa Carlton (født 16. august 1980) er en amerikansk sanger og sangskriver. Hun har bl.a. skrevet "A thousand miles".

Hun har en søster og en bror. Forældre til alle tre børn er Ed og Heidi Carlton. Vanessa Carlton er opvokset i Milford, Pennsylvania, hvor hendes mor var klaverlærer og underviste Vanessa i klassisk musik fra Vanessas tidlige barndom. Derfor spiller Vanessa både på klaver og guitar til sine egne sange. Som 9-årig begyndte hun at gå til ballet. Hun blev medlem af en balletskole som 14-årig. Gennem hendes tid på denne skole fortsatte hun med at spille klaver og skrive sange. Somme tider var hun helt oppe til klokken 4 om natten for at indspille demoer, og det lykkedes hende at få en video indsendt til A & M Fecords i 2001. 

Hendes første video med sangen "A thousand miles" blev et stort hit, idet den nåede ind på American Top Ten. Hun optrådte derpå på MTV og lavede flere videoer. I 2002 og 2003 var hun på turne afbrudt af sangskrivning og studieindspilninger.

Sangere fra USA
Sangskrivere fra USA
Université catholique de Louvain

Université catholique de Louvain, også kendt som UCLouvain, er det største fransksproglige universitet i Belgien, og opfølger til det ældste universitet i Benelux som blev grundlagt i 1425. Universitetet har 9 campusser: i Louvain-la-Neuve, tre i Bruxelles og Charleroi, Mons, Tournai, Namur og Dinant.

Referencer

Se også 
 Katholieke Universiteit Leuven

Eksterne henvisninger 

Universiteter i Belgien
Etableret i 1425
Niels Valentin Hansen

Niels Valentin Hansen (født 17. oktober 1942 i København) var administrerende direktør i Roskilde Bank fra 1978 til 2007. Han blev i 2022 ved Højesteret dømt for som bankdirektør at have givet en række uforsvarlige lån og til at betale knap 232 millioner kroner plus renter i erstatning til Finansiel Stabilitet.

Niels Valentin Hansen tog afgangseksamen fra Roskilde Private Realskole og startede som elev i Roskilde Bank.

Niels Valentin Hansen var direktør i Roskilde Banks "gyldne periode", hvor aktiviteterne og aktiekurserne steg. Han havde – samme med andre af bankens direktører – indgået aftale med bankens bestyrelse om en bonusordning, der afspejlede kursudviklingen af bankens aktier.

Han havde på et tidspunkt en bonusordning, der havde en værdi på 115 millioner kr. Ved indløsning var denne værdi dog formindsket til 30 mio. kr. Direktørerne Arne Wilhelmsen og Stig Bo Jensen kunne også udnytte deres optioner på 55 millioner kr. 

Roskilde Bank var stærkt involveret i byggesektoren og var stærkt bundet op på meget store enkeltkunder, hvis aktiviteter knyttede sig stærkt til væksten i ejendomspriserne. Efter stagnationen i ejendomssektoren viste bankens tab sig at være i milliardklassen. På dette tidspunkt havde Niels Valentin Hansen trukket sig tilbage, men det kom efterfølgende frem, at flere kreditvurderinger af de helt dominerende kunder ikke er behandlet af bankens krediteksperter, men kun af Niels Valentin Hansen sammen med bestyrelsen. Finanstilsynet meldte i 2009 bankens ledelse til Bagmandspolitiet som i 2012 besluttede ikke at føre straffesager. I mellemtiden havde statens selskab Finansiel Stabilitet i 2010 stævnet Roskilde Banks tidligere direktion, bestyrelse og revision med krav om erstatning på en milliard kroner. Østre Landsret frikendte i 2017 bankens ledelse, men dommen blev i 2022 af Højesteret ændret til at Niels Valentin Hansen skal 231.725.168 kr. plus renter i erstatning til Finansiel Stabilitet. Bankens bestyrelse blev fortsat frifundet.

Efter at bankens krise kom frem og forholdene omkring krakket forlangt undersøgt, har Valentin valgt at trække sig fra de direktørposter han besad i BankInvest.

Roskilde Banks nye administrerende direktør Søren Kaare-Andersen, overtog banken i økonomisk krise, tilsyneladende uden at kende krisens fulde omfang, og det lykkedes ham ikke at stabilisere banken. 

Efter krav fra Nationalbanken skulle Roskilde Bank søge at finde en køber til de fungerende dele af banken og afvikle de tabsgivende dele. Banken meddelte den 25. august 2008 at dette ikke var lykkedes, hvorefter Nationalbanken og Det Private Beredskab til Afvikling af Nødlidende Banker, Sparekasser og Andelskasser overtog banken for at undgå en direkte konkurs.

1991 blev han Ridder af Dannebrog.

Noter og referencer 

Bankdirektører fra Danmark
Personer i Kraks Blå Bog
Riddere af Dannebrog
Foreningsformænd fra Danmark
Human Relations Movement

Betegnelsen Human Relations blev skabt af Elton Mayo omkring 1933, og betyder følgende:

 Individet handler ikke rationelt og logisk.
 Medarbejderne skal motiveres til at opnå målene.
 Organisationen skal være opmærksom på de psykologiske og sociale aspekter hos individet.
 Det er lederens ansvar at medarbejderne bliver social integreret.

Organisationsteori
Curling i Danmark

I Danmark er der "rene" curlinghaller i følgende byer:

 Hvidovre - Hvidovre Curling Club
 Tårnby - Tårnby Curling Club, Copenhagen Curling Club, Kastrup Motions og Curling Club, Margarita Curling Club
 Esbjerg - Esbjerg Curling Klub
 Gentofte - Gentofte Curling Club

I følgende byer er der baner, hvor isen deles med andre sportsgrene:

 Vojens - Curling Club Odin
 Frederikshavn - Frederikshavn Curling Klub
 Aalborg - Aalborg Curling Klub
 Aarhus - Aarhus Curling Klub
 Odense - Odense Curling Club
 Silkeborg - Silkeborg Curling Club
 København (Nørrebrohallen)
 Rungsted - Rungsted Curling Klub

Ofte deles isen med ishockey, hvilket kan give lidt skæve baner sammenlignet med "rene" curlingbaner.

Interne henvisninger 
 Curling

Eksterne henvisninger 
 Dansk Curling Forbund (www.curling.dk)
Slaget ved Dallas

Slaget ved Dallas var en række træfninger under Atlanta kampagnen i den amerikanske borgerkrig. De foregik mellem den 24. maj og den 4. juni 1864 i og omkring byen Dallas i Georgia. Generalmajor William J. Hardees konfødererede korps stødte frem mod den defensive linje i Unionens XV Korps under generalmajor John A. Logan fra Army of the Tennessee. Slaget ved New Hope Church og Slaget ved Pickett's Mill ses ofte som adskilte dele af den overordnede kamp ved Dallas. 

Den 24. maj fandt generalmajor William T. Sherman, som var øverstkommanderende for Unionens styrker i Georgia, ud af, at hans konfødererede modpart, general Joseph E. Johnston, var ved at skabe en forsvarslinje langs den sydlige bred af Pumpkinvine Creek. Efter en række træfninger faldt Johnstons hær tilbage fra området ved Cassville-Kinston, først til Allatoona Pass og derefter til Dallas området, hvor de forskansede sig. Shermans hær aftestede den konfødererede linje, mens de selv forskansede sig.  Slaget ved Dallas foregik den 28. maj, da Hardee’s korps afprøvede Unionens forsvarslinje, som blev holdt af Logans korps, for at finde eventuelle svage punkter. Det kom til kamp på to forskellige steder, men de konfødererede blev slået tilbage med store tab.  

Sherman blev ved med at lede efter en vej rundt om Johnstons linje, og den 1. juni besatte hans kavaleri Allatoona Pass, hvor der var en jernbane, som ville muliggøre at han kunne blive forsynet med tog. Sherman opgav sine linjer ved Dallas den 5. juni og flyttede til jernbanen ved Allatoona Pass og tvang Johnston til snart at følge bagefter.

Blandt de tusinder af døde og sårede var Archibald L. McDougall, en tidligere brigadekommandør i Unionens Army of the Potomac.

Referencer 
 National Park Service beskrivelse af slaget 
Animeret beskrivelse af slaget om Atlanta 

Slag i den amerikanske borgerkrig i Georgia
Kansas City Royals

Kansas City Royals er et amerikansk baseballhold fra Kansas City, Missouri, der spiller i MLB-ligaen. Royals hører hjemme i Central Division i American League, og spiller deres hjemmekampe på Kauffman Stadium.

Royals blev stiftet i 1969 og har, i modsætning til mange andre klubber i MLB eller andre af de amerikanske sportsligaer, aldrig spillet i andre byer eller under andre navne. Den ene af klubbens to World Series-titler kom i 1985, hvor man i finalen besejrede St. Louis Cardinals, den anden kom så sent som i 2015-sæsonen, hvor holdet besejrede New York Mets i en overbevisende 4-1 serie. Holdet nåede også finaleserien i 1980 og 2014, hvor man dog måtte bøje sig for henholdsvis Philadelphia Phillies og San Francisco Giants.

Eksterne henvisninger 

 Kansas City Royals officielle hjemmeside 

Hold i Major League Baseball
Royals